จี้จี้เลิกลดหย่อนภาษีคนรวย
นักวิชาการรุมอัดมาตรการภาษีไทยเหลื่อมล้ำเอื้อประโยชน์คนรวย เสนอยกเลิกมาตรการลดหย่อนภาษีแอลทีเอฟ
17 ส.ค. 2555

นักวิชาการรุมอัดมาตรการภาษีไทยเหลื่อมล้ำเอื้อประโยชน์คนรวย เสนอยกเลิกมาตรการลดหย่อนภาษีแอลทีเอฟ 
นายปัณณ์ อนันอภิบุตร หัวหน้าฝ่ายพัฒนาโครงสร้างภาษี สำนักนโยบายภาษี สำนักงานเศรษฐกิจการคลัง กระทรวงการคลัง เปิดเผยถึงงานวิจัยเรื่องการปฏิรูประบบภาษีเพื่อสังคมไทยเสมอหน้า เพื่อค้นหาแนวทางการปฏิรูประบบภาษี เพื่อลดความเหลื่อมล้ำในการกระจายรายได้ โดยแบ่งออกเป็น 4 เรื่องสำคัญ คือ ประเด็นแรก การปฏิรูประบบการส่งเสริมการลงทุน ซึ่งมีการเอื้อประโยชน์สูงมากให้กับกลุ่มทุนขนาดใหญ่ ดังนั้นรัฐบาลควรจะพิจารณาจำกัดประเภทกิจการที่จะให้การส่งเสริม เป็นกิจการที่สอดคล้องกับยุทธศาสตร์การพัฒนาประเทศ
ประการที่สอง ควรมีการปรับปรุงการลดหย่อนภาษีเงินได้บุคคลธรรมดา ซึ่งพบว่าผู้ที่มีรายได้น้อยอุดหนุนผู้ที่รายได้สูง ทำให้โครงสร้างอัตราภาษีไม่ก้าวหน้า เช่น เห็นว่าควรยกเลิกสิทธิประโยชน์ภาษีของการลงทุนกองทุนหุ้นรวมระยะยาว (แอลทีเอฟ) 
ประการที่สาม เครดิตภาษีเงินได้เนื่องจากการทำงานกับข้อเสนอมาตรการ “เงินโอน แก้จน คนขยัน” ซึ่งพบว่าจากการขาดฐานข้อมูลรายได้ประชากร ทำให้รัฐบาลมีรายจ่ายด้านสวัสดิการสูงกว่าที่ควรจะเป็น ดังนั้นเสนอให้รัฐบาลนำมาตรการเงินโอน แก้จน คนขยัน มาใช้ ซึ่งเป็นการรวมระบบภาษีและระบบสวัสดิการเข้าด้วยกัน เพื่อเป็นเครื่องมือในการระบุตัวและโอนเงินไปยังผู้ที่สมควรได้รับการช่วยเหลืออย่างแท้จริง 
สำหรับประเด็นที่สี่ รัฐบาลควรนำระบบภาษีความมั่งคั่ง หรือการจัดเก็บภาษีทรัพย์สินมาใช้ ซึ่งการศึกษาพบกว่าถ้านำภาษีดังกล่าวมาใช้รัฐบาลจะมีรายได้เพิ่มขึ้น 3 หมื่นล้านบาทต่อปี เนื่องจากปัจจุบันระบบภาษีไทยเอื้อประโยชน์ต่อการถือครองทรัพย์สิน แต่ต้องยอมรับว่ายากมาก เพราะล่าสุดรัฐบาลก็ประกาศชัดเจนว่า ยังจะไม่มีการเก็บภาษีเพิ่มขึ้น 
น.ส.นวลน้อย ตรีรัตน์ อาจารย์คณะเศรษฐศาสตร์ จุฬาลงกรณ์มหาวิทยาลัย กล่าวว่า สนับสนุนว่ารัฐบาลควรจะยกเลิกการลดหย่อนภาษีแอลทีเอฟ เนื่องจากเป็นการเอื้อประโยชน์กับนักลงทุน และการให้สิทธิประโยชน์ภาษีกองทุนรวมเพื่อการเกษียณอายุ (อาร์เอ็มเอฟ) 15% ก็เหลื่อมล้ำกับกองทุนเพื่อชราภาพประกันสังคม
ทั้งนี้ ในขณะเดียวกัน ควรจะยกเลิกการให้สิทธิประโยชน์ด้านภาษีเพื่อส่งเสริมการลงทุน เพราะไม่ใช่เป็นปัจจัยหลักที่จะดึงดูดนักลงทุนเข้ามาลงทุน ทำให้ผู้ประกอบการรายใหญ่ได้เปรียบกว่าเอสเอ็มอี
อย่างไรก็ตาม การเปิดเสรีประชาคมอาเซียน(เออีซี) ควรจะมีการปฎิรูปโครงสร้างภาษีเพื่อลดความเหลื่อมล้ำ